***1. melléklet a 28425- /2015/JOGIEÜ számú előterjesztéshez***

**A Kormány**

**…/2015. (…) Korm. rendelete**

**a dohánytermékek előállításáról, forgalomba hozataláról és ellenőrzéséről, a kombinált figyelmeztetésekről, valamint az egészségvédelmi bírság alkalmazásának részletes szabályairól szóló 39/2013. (II. 14.) Korm. rendelet módosításáról**

A Kormány a nemdohányzók védelméről és a dohánytermékek fogyasztásának, forgalmazásának egyes szabályairól szóló 1999. évi XLII. törvény 8. § (5) bekezdés a), valamint a c)-i) pontjában kapott felhatalmazás alapján, az Alaptörvény 15. cikk (1) bekezdésében meghatározott feladatkörében eljárva

a következőket rendeli el:

**1. §**

A dohánytermékek előállításáról, forgalomba hozataláról és ellenőrzéséről, a kombinált figyelmeztetésekről, valamint az egészségvédelmi bírság alkalmazásának részletes szabályairól szóló 39/2013. (II. 14.) Korm. rendelet (a továbbiakban: Vhr.) 2. §-a helyébe a következő rendelkezés lép:

„2. §E rendelet alkalmazásában:

1. *bejegyzett kereskedő:* a jövedéki adóról és a jövedéki termékek forgalmazásának különös szabályairól szóló 2003. évi CXXVII. törvény (a továbbiakban: Jöt.) 7. § 16. pontjában meghatározott személy,

2. *csomagolási egység:* a forgalomba hozott dohánytermék vagy kapcsolódó termék legkisebb egyedi csomagolása,

*a)* cigaretta esetében legalább 20 db, de legfeljebb 25 db cigarettát tartalmazó csomag,

*b)* a 6. pont *b)* pont *ba)* alpontja szerinti dohánytermék és b) pont ba) alpontjának megfelelő szivarka esetén darab vagy doboz,

*c)* a 6. pont *b)* pont *bb) alpontja* szerinti dohánytermék és a és b) pont bb) alpontjának megfelelő szivarka esetén legalább 5 darabot tartalmazó doboz,

*d)* a fogyasztási dohány esetében a legalább 30 gramm, de legfeljebb 50 gramm – de minden esetben tízzel osztható gramm-tömegű – fogyasztási dohányt tartalmazó tasak vagy doboz,

*e)* rágásra szolgáló vagy tüsszentésre szolgáló dohánytermékek esetében tasak vagy doboz,

3. *dohánytermék:* a nemdohányzók védelméről és a dohánytermékek fogyasztásának, forgalmazásának egyes szabályairól szóló 1999. évi XLII. törvény (a továbbiakban: Nvt.) 1. § a) pontja szerinti termék, melyek közé a 6. pont és a 12. pont szerinti termékek tartoznak,

4. *dohánytermék gyártásához felhasznált nyers- és adalékanyagok:*

*a) dohány:* a dohánynövény levelei és más, feldolgozott vagy feldolgozatlan természetes részei, beleértve az expandált és a visszanyert dohányt is,

*aa) nyersdohány:* a Nicotiana tabacum fajhoz tartozó, ipari feldolgozásra alkalmas növény természetes vagy mesterséges úton szárított levele,

*ab) fermentált, érlelt dohány:* az a nyersdohány, amelyben a szárítást követően hőfejlődés és szárazanyag-veszteség mellett olyan változások játszódtak le, amelynek következtében a dohánytermék élvezeti célra alkalmassá vált,

*b) dohányfólia:* kötő- és adalékanyagok felhasználásával, szárazanyagra számítva legalább 75%-ban dohányból készült papírszerű lemez vagy szalag,

*c) dohányvágat:* egyenletes szélességű szálakra vágott dohány vagy egyenletes szélességűre vágott dohányfólia,

*d) cigarettapapír:* olyan méretre vágott, speciális papír, amit a dohányvágat burkolására használnak,

*e) adalékanyag:* a dohánytermékhez, annak csomagolási egységéhez vagy bármely gyűjtőcsomaghoz hozzáadott, dohánytól eltérő anyag,

5. *dohányzási célú gyógynövénytermék:* az Nvt. 1. § m) pontjában meghatározott fogalom,

6. *dohányzásra szánt dohánytermék:* a füst nélküli dohányterméktől eltérő dohánytermék, melynek formái:

*a) cigaretta:* égési folyamat során fogyaszthatódohányrúd, amely meglévő állapotában dohányzásra alkalmas, dohányvágatból vagy dohányvágatból és dohányfóliából készült töltetét hosszanti részén ragasztott cigarettapapír vagy dohányfólia borítja, és nem minősül szivarnak vagy szivarkának, továbbá az a dohányrúd, amelyet egy egyszerű, nem ipari eljárással cigarettapapír-hüvelybe tolnak vagy cigarettapapír-lappal körbevesznek,

*b) szivar:* égési folyamat során fogyasztható,

*ba)* természetes dohánylevelekből álló külső borítékkal rendelkező dohányrúd,

*bb)* a kocsányozott keverékdohányból készült szivarbélből, valamint a szivar szokásos színével megegyező színű, regenerált dohánylevélből készült, és a terméket – adott esetben a füstszűrőt is beleértve, a szopókával ellátott szivaroknál azonban a szopóka kivételével – teljesen körülölelő, külső borítékból álló dohányrúd, amely darabsúlya – füstszűrő vagy szopóka nélkül – legalább 2,3 gramm és legfeljebb 10 gramm, valamint amely hosszának legalább egyharmadánál mért kerülete eléri a 34 millimétert,

*c) szivarka:* legfeljebb 3 g súlyú szivar,

*d) fogyasztási dohány:* az *e)-g)* pont szerinti, további ipari feldolgozás nélkül dohányzásra alkalmas kész dohányvágat,

*e) cigarettadohány (finomra vágott fogyasztási dohány):* olyan dohány, amelyet a fogyasztók cigarettakészítésre használhatnak; olyan fogyasztási dohány, amelyben a dohányrészecskék tömegének több mint 25 százaléka kisebb, mint 1,5 milliméter szélességűre vágott,

*f) pipadohány (egyéb fogyasztási dohány):* az *e)* pont alá nem tartozó, égési folyamat során fogyasztható dohány, amely kizárólag pipában történő elszívásra szántak,

g) *vízipipadohány*: olyan dohánytermék, amely vízipipával fogyasztható,

*h)* bármely olyan egyéb termék, amelyet dohányzás céljából gyártanak, még abban az esetben is, ha csupán részben tartalmaz – akár géntechnológiával módosított formában, akár nem ilyen formában – dohányt,

7. *egészségvédő figyelmeztetés*: az Nvt. 1. § i) pontjában meghatározott figyelmeztetés,

8. *export:* olyan jövedéki terméknek Európai Unión kívüli államba történő értékesítése, amelyet a vámhatóság végleges rendeltetéssel Európai Unión kívüli államba kiléptet,

9. *forgalomba hozatal:* a termék – fizetés melletti vagy fizetés nélküli – hozzáférhetővé tétele az unióbeli fogyasztók számára, többek között távértékesítéssel is, tekintet nélkül a termék gyártásának helyére;

10. *forgalomba hozó:* a 9. pont szerinti tevékenységet végző gazdálkodó szervezet vagy természetes személy,

11. *függőséget okozó tulajdonság:* valamely anyag azon farmakológiai potenciálja, amellyel függőséget alakít ki, vagyis olyan állapotot, amely befolyásolja az egyén viselkedésének kontrollálására irányuló képességét, jellemzően valamilyen jutalom vagy a megvonási tünetek megszűnése következtében érzett megkönnyebbülés, illetve mindkettő által,

12. *füst nélküli dohánytermék:* olyan dohánytermék, amelynek a felhasználása nem jár égési folyamattal, beleértve a rágódohányt, a tüsszentésre szolgáló dohányterméket és a szájon át fogyasztott dohányterméket:

*a) rágódohány:* kizárólag rágásra szánt, füst nélküli dohánytermék,

*b) tüsszentésre szolgáló dohánytermék:* az orron át fogyasztható, füst nélküli dohánytermék,

*c) szájon át fogyasztott dohánytermék:* a belélegzésre vagy rágásra szánt dohánytermékeken kívül minden szájon át való használatra szánt, teljes egészében vagy részben dohányból készült, porított vagy szemcsés, illetve e formák bármely kombinációja révén előállított dohánytermék,

13. *füstszűrő:* a cigaretta, szivar, szivarka azon része, amely a dohányterméken áthaladó főfüst szűrésére szolgál,

14. *gyártó*: az a természetes vagy jogi személy, amely terméket gyárt, illetve amely az adott terméket tervezteti vagy legyártatja, és a saját neve vagy kereskedelmi védjegye alatt forgalomba hozza,

15. *gyűjtőcsomag:* az Nvt. 1. § h) pontja szerinti fogalom,

16. *idegen anyag:* a termesztés és feldolgozás során a nyersanyagba, illetve a késztermékbe került, egyszerű fizikai módszerekkel elkülöníthető, nem dohány eredetű anyag,

17. *importálás:* a Jöt. 7. § 2. pontjában meghatározott fogalom,

18. *importáló:* a Jöt. 7. § 29. pontjában meghatározott fogalom,

19. *ízesítés*: illatot, ízt vagy illatot és ízt kölcsönző adalékanyag,

20. *jellegzetes ízesítés:* a dohánytól eltérő, adalékanyag vagy adalékanyagok kombinációjának használatából adódó, egyértelműen észlelhető – többek között gyümölcs, fűszer, gyógynövény, alkohol, cukorka, mentol vagy vanília – illat vagy íz, amely a dohánytermék fogyasztása előtt vagy során érzékelhető,

21. *kátrány:* a nikotinmentes száraz füst-kondenzátum,

22. *kibocsátások:* olyan anyagok, amelyek a dohánytermék vagy kapcsolódó termék rendeltetésszerű felhasználása során szabadulnak fel, mint például a füstben előforduló anyagok vagy a füst nélküli dohánytermékek felhasználása során felszabaduló anyagok;

23. *legmagasabb kibocsátási szint:* egy adott anyagnak a dohánytermékben található, milligrammban mért maximális tartalma vagy kibocsátása (beleértve a nullát is),

24. *kombinált egészségvédő figyelmeztetés*: az Nvt. 1. § f) pontjában meghatározott figyelmeztetés,

25. *nikotin:* a nikotinalkaloid-tartalom,

26. *összetevő:* dohány, adalékanyag, valamint a kész dohánytermékben vagy kapcsolódó termékben jelen lévő anyagok vagy alkotóelemek, beleértve a papírt, a füstszűrőt, a nyomdafestéket, a kapszulákat és a ragasztóanyagokat is,

27. *szabadforgalomba bocsátás:* a Jöt. 7. § 22. pontjában meghatározott fogalom,

28. *szállítási csomagolás:* a termékszállításához kialakított, de kiskereskedelmi forgalomba nem kerülő csomagolás,

29. *személyes fogyasztás:* a dohánytermék nem kereskedelmi jelleggel, magánszemély által történő, a Jöt. szerinti adómentes behozatala,

30. *szén-monoxid:* a cigarettafüst gázfázisának alkotórésze,

31. *szopóka:* a cigarettához, szivarhoz, szivarkához rögzített rész, amely közvetlenül a szájjal érintkezik,

32. *tároló adóraktár engedélyese:* a Jöt. 100. § (1) bekezdés *d)* pontja szerinti dohánytároló adóraktár engedélyese,

33. *tasak*: a cigarettadohány csomagolási egysége, amelynek formája téglalap alakú,

34. *toxicitás:* az adott anyag által az emberi szervezetben potenciálisan okozott káros hatás mértéke, beleértve a bizonyos idő bekövetkeztével, megismételt vagy folyamatos fogyasztás vagy expozíció folyamán okozott hatásokat,

35. *új dohánytermék-kategóriák*: olyan dohánytermék,

a) amely nem tartozik az alábbi kategóriák egyikébe sem: cigaretta, cigarettadohány, pipadohány, vízipipadohány, szivar, szivarka, rágódohány, tüsszentésre szolgáló dohánytermék vagy szájon át fogyasztott dohánytermék, és

b) amelyet 2016. május 19. után hoznak forgalomba.”

**2. §**

(1) A Vhr. 4. § (2) bekezdése helyébe a következő rendelkezés lép:

„(2) Az adalékanyagoknak a dohánytermék gyártásában való felhasználását a felhasználó, a forgalomba hozó vagy a gyártó kérelmére az ÁNTSZ-OTH engedélyezi. Az engedély iránti kérelmet a 3. melléklet szerinti tartalommal az ÁNTSZ-OTH-hoz kell benyújtani. Nem szükséges engedélyt kérni a nyersdohány természetes részeinek felhasználásához.”

(2) A Vhr. 4. §-a a következő (2a) bekezdéssel egészül ki:

„(2a) Nem szükséges újabb engedélyt kérni a korábban már engedélyezett és az ÁNTSZ-OTH honlapján szereplő adalékanyagok felhasználásához. A korábban engedélyezett adalékanyagok felhasználását megelőzően a felhasználás tényét a felhasználónak, a forgalomba hozónak vagy a gyártónak be kell jelentenie az ÁNTSZ-OTH-nak.”

(3) A Vhr. 4. § (5) bekezdése helyébe a következő rendelkezés lép:

„(5) Az ÁNTSZ-OTH a (2) bekezdésben meghatározott engedélyről kiadott határozatot az NFH-val is közli. Az engedélyezett adalékanyagok listáját honlapján közzéteszi.”

(4) A Vhr. 4. § (7) bekezdése helyébe a következő rendelkezés lép:

„(7) Az engedélyezett vagy a (2a) bekezdés szerint bejelentett és az ÁNTSZ-OTH honlapján szereplő adalékanyagtól eltérő adalékanyag, továbbá a dohány-adalékanyagnak az engedélyben meghatározott feltételektől eltérő alkalmazása tilos.”

(5) A Vhr. 4. §-a a következő (8a) bekezdéssel egészül ki:

„(8a) Tilos a következő adalékanyagokat tartalmazó dohánytermékek forgalomba hozatala:

a) vitaminok vagy egyéb olyan adalékanyagok, amelyek azt a benyomást keltik, hogy a dohányterméknek kedvező élettani hatása van, vagy az egészséget kevésbé veszélyezteti;

b) koffein, taurin, vagy egyéb olyan adalékanyagok és élénkítő hatású vegyületek, amelyekhez az energikusság és a vitalitás képzete társul;

c) a kibocsátásokat elszínező tulajdonságú adalékanyagok;

d) a dohányzásra szánt dohánytermékek esetében az inhalációt vagy a nikotinfelvételt megkönnyítő adalékanyagok; valamint

e) az el nem égetett formában rákkeltő, mutagén vagy reprodukciót károsító tulajdonságokkal (a továbbiakban: CMR tulajdonságok) rendelkező adalékanyagok.”

(6) A Vhr. 4. §-a a következő (10) bekezdéssel egészül ki:

„(10) A határokon átnyúló távértékesítés esetében a terméket abban a tagállamban forgalomba hozott terméknek tekintik, ahol a fogyasztó tartózkodik.”

**3. §**

A Vhr. 2. alcíme a következő 4/A. §-sal egészül ki:

„4/A. §(1) A jellegzetes ízesítésű dohánytermékek forgalomba hozatala tilos, ide nem értve a dohánytermékek előállításához nélkülözhetetlen adalékanyagok – például az érlelési folyamat során elveszett cukortartalmat pótló cukor – használatát, amennyiben az adalékanyagok nem eredményeznek jellegzetes ízesítésű terméket, és nem növelik jelentős vagy mérhető módon a dohánytermék függőséget okozó hatását, toxicitását, továbbá CMR tulajdonságait.

(2) Tilos az alkotóelemeikben – így a szűrőben, a papírban, a csomagolásban, a kapszulában, illetve az érintett dohánytermék illatát vagy az ízét vagy füstintenzitásának megváltoztatását lehetővé tevő minden technikai megoldásban – ízesítést tartalmazó dohánytermékek forgalomba hozatala.

(3) A szűrő, a papír és a kapszula nem tartalmazhat dohányt vagy nikotint.

(4) Tilos az adalékanyagokat olyan mennyiségben tartalmazó dohánytermékek forgalomba hozatala, amelyek a fogyasztás szakaszában a dohánytermék mérgező vagy függőséget okozó hatását, vagy CMR tulajdonságait jelentős vagy mérhető módon megnövelik.

(5) A cigarettától és a cigarettadohánytól eltérő dohánytermékek esetében az (1)-(3) bekezdésben foglalt tilalmak nem alkalmazandók.”

**4. §**

A Vhr. 5. §-a helyébe a következő rendelkezés lép:

„5. § (1) A szabadforgalomba bocsátott vagy gyártott cigaretta legmagasabb kibocsátási szintje cigarettánként nem lehet több, mint:

*a)* 10 mg kátrány,

*b)* 1 mg nikotin,

*c)* 10 mg szén-monoxid.

(2) A cigaretta kátránykibocsátását az MSZ ISO 4387, nikotinkibocsátását az MSZ ISO 10315, míg szén-monoxid-kibocsátását az MSZ ISO 8454 szabvány alapján kell mérni.

(3) A kátrány-, nikotin- és szén-monoxid-mérés pontosságát az MSZ ISO 8243 szabványnak megfelelően kell meghatározni.

(4) A (2) és (3) bekezdésben említett mérést a Nemzeti Akkreditáló Testület (a továbbiakban: NAT) által engedélyezett és felügyelt laboratóriumokban kell hitelesíteni. A laboratóriumok nem lehetnek a dohányágazat közvetlen vagy közvetett tulajdonában, illetve nem állhatnak a közvetlen vagy közvetett ellenőrzése alatt.

(5) A NAT az általa engedélyezett laboratóriumok listáját, a laboratóriumok engedélyezése során alkalmazott kritériumokat, és a felügyelet módszereit megküldi az egészségügyért felelős miniszternek, az engedélyezést követő 30 napon belül. Ha a megküldött adatokban változás áll be, a NAT haladéktalanul értesíti az egészségügyért felelős minisztert.

(6) Az egészségügyért felelős miniszter a laborokkal kapcsolatosan rendelkezésére álló információkat továbbítja az Európai Bizottság részére. Az Európai Bizottság a jóváhagyott laboratóriumok listáját nyilvánosan hozzáférhetővé teszi.”

**5. §**

A Vhr. 6. §-a helyébe a következő rendelkezés lép:

„6. § (1) A csomagolási egységen jelölni kell

*a)* a dohánytermék típusát a következők szerint: „cigaretta”, „szivar”, „szivarka”, „cigarettadohány”, „pipadohány”, „rágódohány”, „tüsszentésre szolgáló dohánytermék”, „vízipipadohány”,

*b)* a dohánytermék márkanevét vagy márkajelzését,

*c)* a dohánytermék alfajtáját (ha megkülönböztethető),

*d)* a gyártó vagy forgalomba hozó, bejegyzett kereskedő, tároló adóraktár engedélyes megnevezését azonosításra alkalmas módon,

*e)* a dohánytermék származási helyének megjelölését, ha az áru nem az Európai Gazdasági Térségből származik,

*f)* a darabszámot (cigaretta, szivar, szivarka) vagy tömeget (fogyasztási dohány, rágásra, tüsszentésre szolgáló dohánytermék),

*g)* füstszűrős termék esetén a „füstszűrő(s)” vagy „filter(es)” szót,

*h)* a gyártás időpontját (az év, a hónap és a nap feltüntetésével) és helyét, vagy tételszámot, illetve kódolt megjelölést, amelyből a gyártás helye és ideje megállapítható.

(2) A gyűjtőcsomagon – a kombinált egészségvédő figyelmeztetésre vonatkozó rendelkezéseken túl – az (1) bekezdés *a)-f)* pontja szerinti jelöléseket kell alkalmazni a csomagolási egységekre meghatározott feltételekkel.

(3) Nem kötelező az (1) bekezdés szerinti jelölések alkalmazása az átlátszó gyűjtőcsomagon.

(4) A szállítási csomagoláson az (1) bekezdés *a)-f)* pontja szerinti jelöléseket kell alkalmazni.

(5) A cigaretta csomagolási egysége kartonból vagy puha anyagból készülhet, és a felpattintható (flip-top) fedélen, illetve az oldalpántos doboz csapófedelén kívül nem lehet rajta olyan nyílás, amely az első felnyitás után újrazárható. A felpattintható (flip-top), illetve csapófedelű csomagolási egységek esetében a fedél csak a doboz hátsó éléhez rögzíthető.

(6) Amennyiben egy termék vízipipa útján és cigarettadohányként is használható, azt cigarettadohánynak kell tekinteni.”

**6. §**

A Vhr. a következő 6/A-6/E. §-sal egészül ki:

„6/A. § (1) Dohányzásra szánt dohányterméket forgalomba hozni csak abban az esetben lehet, ha annak minden csomagolási egysége és minden gyűjtőcsomagja – szembetűnően, kontrasztos háttérben, jól olvashatóan, tartósan, magyar nyelven – egyaránt tartalmazza

*a)* egyik oldalsó felületen, az oldal legalább 50%-át kitevő felületen:„A dohányzás halált okoz – szokjon le most!” általános figyelmeztetést;

*b)* másik oldalsó felületen az oldal legalább 50%-át kitevő felületen: „A dohányfüst több mint 70 rákkeltő anyagot tartalmaz.” tájékoztatást;

*c)* mindkét főoldalán, az oldal legalább 65%-át kitevő felületen az 5. mellékletben meghatározott lehetőségek közül a gyártó által választható kombinált egészségvédő figyelmeztetést.

(2) Az (1) bekezdés a) pontjában meghatározott általános figyelmeztetést a dohányterméket árusító üzlethelyiségben, illetve mozgó árusító hely kiszolgáló terében is el kell helyezni. A figyelmeztetés feltüntetésének módjára az (1) bekezdésben foglaltak megfelelően irányadóak azzal, hogy a figyelmeztető felirat legkisebb méretére vonatkozó rendelkezést nem kell alkalmazni.

(3) A (2) bekezdésben meghatározott módon elhelyezett általános figyelmeztetés szövegét ki kell egészíteni a „Segítség a leszokáshoz: 06 40 200 493, [www.leteszemacigit.hu](http://www.leteszemacigit.hu)” felirattal úgy, hogy a kibővített figyelmeztetés legkisebb felülete 420 x 594 mm legyen.

(4) Az egészségvédő figyelmeztetések semmilyen módon nem takarhatják el, illetve nem szakíthatják meg az adójegyeket, árcédulákat, az árukövetésre és nyomon követésre szolgáló jeleket vagy biztonsági elemeket a csomagolási egységeken.

(5) Az egészségvédő figyelmeztetések nyomtatásának eltávolíthatatlannak, törölhetetlennek kell lennie a csomagolási egységeken és minden gyűjtőcsomagon, ideértve azt is, hogy azokat részben vagy egészen semmilyen formában nem takarhatja el, illetve nem zavarhatja meg semmilyen adójegy, árcédula, biztonsági elem, csomagolóanyag, tasak, doboz vagy egyéb eszköz, amikor a dohánytermék forgalomba kerül. A cigarettától, valamint a tasakos kiszerelésű cigarettadohánytól eltérő dohánytermékeken a feliratok és az egészségvédő figyelmeztetések a csomagra eltávolíthatatlanul rögzített matricán is elhelyezhetők.

(6) Az egészségvédő figyelmeztetéseknek a csomagon vagy gyűjtőcsomagon a számukra fenntartott teljes felületet el kell foglalniuk, és azokhoz nem lehet megjegyzést fűzni, azokat átfogalmazni vagy azokra bármely formában hivatkozni.

(7) Az egészségvédő figyelmeztetésnek a csomagolási egység kinyitásakor érintetlennek kell maradnia, kivéve a felpattintható (flip-top) fedelű dobozok esetében, amelyeken az egészségvédő figyelmeztetés a kinyitáskor megbontható ugyan, de csak oly módon, hogy a szöveg, a képek és a leszokással kapcsolatos információk grafikai egységessége és láthatósága megmaradjon.

(8) Az általános figyelmeztetést és a tájékoztatást fehér alapon, fekete színű, félkövér, Helvetica bold betűtípussal kell nyomtatni. A feliratot kis betűvel kell szedni, kivéve a szöveg kezdőbetűjét, és azt az esetet, amikor a nagybetű használatát nyelvtani szabály követeli meg.

(9) Az egészségvédő figyelmeztetést 1 milliméter vastagságú fekete szegéllyel kell körülvenni az annak fenntartott felületen belül. A szegély semmilyen módon nem zavarhatja az egészségvédő figyelmeztetések szövegét. A szöveget a nyomtatására fenntartott területen középre zárva, amennyiben a rendelkezésre álló terület mérete ezt lehetővé teszi, a csomag felső szélével párhuzamosan kell elhelyezni. A téglatest alakú csomagokon és minden gyűjtőcsomagon pedig a csomagolási egység vagy gyűjtőcsomag oldalsó szélével párhuzamosan kell elhelyezni. Olyan betűméretet kell alkalmazni, amely biztosítja, hogy a szöveg a rendelkezésre álló felület lehető legnagyobb hányadát foglalja el.

(10) A cigarettacsomagok és a cigarettadohányt tartalmazó tasakok esetében az általános figyelmeztetést a csomagolási egységek egyik oldalsó felületeinek alsó részén, a tájékoztatást a másik oldalsó felület alsó részén kell feltüntetni. Az egészségvédő figyelmeztetések szélességének legalább 20 mm-nek kell lennie.

(11) A csapófedeles, oldalpántos doboz formájú csomagok esetében, amelyeknél az oldalsó felület két részre nyílik a csomag kinyitásakor, az általános figyelmeztetést és a tájékoztatást teljes egészében a két részre nyíló felület nagyobbik felén kell feltüntetni. Az általános figyelmeztetést a felső felületnek a doboz kinyitásakor látható belsején is fel kell tüntetni. Az ilyen típusú csomag oldalsó felületének legalább 16 mm magasnak kell lennie.

(12) A tasakos kiszerelésben forgalmazott cigarettadohány esetében az általános figyelmeztetést és a tájékoztatást azokon a felületeken kell feltüntetni, amelyekkel biztosítható, hogy az egészségvédő figyelmeztetés teljes egészében látható legyen.

(13) Az egészségvédő figyelmeztetések méretét a csomag zárt állapotában az adott felület alapján kell kiszámítani.

6/B. § (1) A 2. § 6. pont a), e) és g) pontjában meghatározott dohánytermékektől eltérő dohányzásra szánt dohánytermék esetében a 6/A. § rendelkezéseit a (2)-(4) bekezdésben foglalt eltérésekkel kell alkalmazni.

(2) A 6/A. § (1) bekezdés a) pontja szerinti általános figyelmeztetésnek a csomagolási egység és minden gyűjtőcsomag megfelelő felületének 30 %-át kell kitöltenie. Az általános figyelmeztetést a legjobban látható felületen kell feltüntetni.

(3) Ha az általános figyelmeztetés 150 cm²-t meghaladó felületen jelenik meg, a figyelmeztetésnek egy 45 cm²-nyi területet kell kitöltenie.

(4) Az egészségvédő figyelmeztetést 3 milliméternél nem vékonyabb és 4 milliméternél nem vastagabb fekete szegéllyel kell körülvenni. Ennek a szegélynek az egészségvédő figyelmeztetés számára fenntartott felületen kívül kell elhelyezkednie.

6/C. §(1) A füst nélküli dohánytermékek valamennyi csomagolási egységén és minden gyűjtőcsomagján fel kell tüntetni az alábbi egészségvédő figyelmeztetést:

„Ez a dohánytermék károsítja az Ön egészségét és függőséghez vezet.”

(2) Az (1) bekezdésben említett egészségvédő figyelmeztetésnek meg kell felelnie a 6/A. § (9) és (10) bekezdésében szereplő követelményeknek. Az egészségvédő figyelmeztetés szövegének párhuzamosnak kell lennie az e figyelmeztetések számára fenntartott felületen található fő szöveggel, valamint

a) azt a csomagolási egység és minden gyűjtőcsomag két legnagyobb felületén kell feltüntetni;

b) a csomagolási egység és minden gyűjtőcsomag megfelelő felületének 30%-át kell kitöltenie.

6/E. § (1) A dohányzási célú gyógynövénytermékek valamennyi csomagolási egységének és bármely gyűjtőcsomagjának elülső és hátsó külső felületén fel kell tüntetni az alábbi egészségvédő figyelmeztetést:

„E termék dohányzási célú fogyasztása károsítja egészségét.”

(2) Az egészségvédő figyelmeztetésnek meg kell felelnie a 6/A. § (9) és (10) bekezdésében szereplő követelményeknek. A figyelmeztetésnek a csomagolási egység és bármely gyűjtőcsomag megfelelő felületén a felület 30 %-át kell kitöltenie.

(3) A dohányzási célú gyógynövénytermékek csomagolási egységei és gyűjtőcsomagjai esetében is alkalmazandók az Nvt. 6/A. § (1) bekezdés a)-c) pontjában foglaltak. Továbbá azokon nem tüntethető fel az az állítás, miszerint a termék ízesítő- és adalékanyagoktól mentes.”

**7. §**

A Vhr. 7-9. §-a helyébe a következő rendelkezések lépnek:

„7. § (1) A cigarettán, a fogyasztási dohányon és a vízipipadohányon kombinált egészségvédő figyelmeztetést kell feltüntetni. A kombinált egészségvédő figyelmeztetéseknek

*a)* a csomagolási egység mind elülső, mind hátsó oldala külső felületének, valamint minden gyűjtőcsomag felületének 65 %-át ki kell tölteniük

*b*) ugyanazt a figyelmeztető feliratot és a kapcsolódó színes fényképet a csomagolási egység és valamennyi gyűjtőcsomag mindkét oldalán meg kell jeleníteniük;

*c*) a csomagolási egység, illetve minden gyűjtőcsomag felső szélén kell elhelyezkedniük, ugyanabban az irányban, mint a csomag azon felületén megjelenő bármely más információ.

*d*) a cigaretta csomagolási egységei esetében a következő méretűeknek kell lenniük:

*da*) magasság: legalább 44 mm;

*db*) szélesség: legalább 52 mm.

(2) A henger alakú csomagokon két kombinált egészségvédő figyelmeztetést kell elhelyezni egymástól azonos távolságra úgy, hogy azok mindegyike kitöltse az ívelt felület rá eső felének 65 %-át.

(3) Márkanév és logó nem helyezhető az egészségvédő figyelmeztetések fölé.

8. §(1) Az 5. mellékletnek megfelelően három csoportra osztott kombinált egészségvédő figyelmeztetéseket az Nvt. 6. §-ában foglalt rendszeres megjelenés biztosítása érdekében dohánytermék márkanevenként úgy kell alkalmazni, hogy egy csoport egy adott évben használható és a csoportok évente váltakoznak.

(2) Dohánytermék márkanevenként, ha egy adott évben az adott termék gyártása szünetel, akkor a következő gyártás során a következő csoportba tartozó kombinált figyelmeztetéseket kell alkalmazni.

(3) Egy naptári évben, dohánytermék márkanevenként az adott évben használt csoportba tartozó kombinált egészségvédő figyelmeztetések azonos arányban alkalmazandók.

(4) Ha ennek műszaki feltételei nem adottak, a leggyakrabban és a legritkábban alkalmazott kombinált egészségvédő figyelmeztetések száma közötti eltérés naptári évenként nem lehet nagyobb cigaretta esetében 10%-nál, egyéb dohánytermék-típus esetében 15%-nál. A kombinált egészségvédő figyelmeztetések váltakozva való alkalmazását előíró kötelezettség ellenőrizhetősége érdekében a gyártó, az importáló, a bejegyzett kereskedő és a tároló adóraktár engedélyese köteles olyan nyilvántartást vezetni, amelyből az alkalmazott kombinált egészségvédő figyelmeztetések száma három hónaponként megállapítható.

9. § (1) A kombinált egészségvédő figyelmeztetés

*a)* a dohánytermék csomagolásán akként kerül nyomtatásra, hogy – a (3) bekezdésben foglaltakra is figyelemmel – megtartsa az 5. melléklet szerinti formátumot és arányokat, valamint a kép és a szöveg grafikai sértetlenségét,

*b)* betölti a számára előírt felszín teljes egészét, és a csomagolás felső szélével párhuzamosan és a csomagon található többi információval azonos irányban helyezkedik el,

*c)* sokszorosítása során a nyomtatásra a 6. mellékletben meghatározott műszaki előírásokat kell alkalmazni.

(2) A dohánytermék csomagolásán semmilyen formában nem lehet a kombinált egészségvédő figyelmeztetésekre megjegyzést tenni, azokat átfogalmazni vagy azokra utalni.

(3) Az (1) bekezdés *a)* pontjában foglaltaktól eltérően, olyan dohánytermékek esetében, amelyek egyedi csomagolásának méretarányaira tekintettel nem lehetséges az előírt felület lefedése a kombinált egészségvédő figyelmeztetés 5. melléklet szerinti formátumának, arányainak vagy a kép és a szöveg grafikai sértetlenségének megváltoztatása nélkül, a kombinált egészségvédő figyelmeztetés az egyedi csomagolás méretéhez igazítással a 6. melléklet 2. pontjában meghatározott előírások szerint alkalmazandó.

(4) A (3) bekezdés alkalmazásának elősegítése érdekében az NFH a honlapján közzéteszi az Európai Bizottság által e tárgyban kiadott útmutatót.

(5) A kombinált egészségvédő figyelmeztetéseket

*a)* úgy kell nyomtatni, hogy azokat ne takarja el vagy ne zavarja meg a csomag kibontása,

*b)* olyan módon kell elhelyezni, amely biztosítja, hogy a csomag felbontásakor a kombinált figyelmeztetések egyetlen szöveges vagy vizuális eleme se csorbuljon.

(6) A kombinált egészségvédő figyelmeztetések nyomdai kivitelezésére alkalmas elektronikus forrásdokumentumokat az ÁNTSZ-OTH kérelemre elektronikus úton átadja a dohánytermék gyártója részére.”

**8. §**

(1) A Vhr. 17. § (5) bekezdése helyébe a következő rendelkezés lép:

„(5) Bármely, az Európai Gazdasági Térségről szóló megállapodásban részes állam hatáskörrel rendelkező hatósága által akkreditált laboratórium is jogosult a cigaretta kátrány, nikotin és szén-monoxid hozama értékeinek vizsgálatára és igazolására. A laboratóriumok nem lehetnek a dohányágazat közvetlen vagy közvetett tulajdonában, illetve nem állhatnak a közvetlen vagy közvetett ellenőrzése alatt.”

(2) A Vhr. 17. § (7) bekezdése helyébe a következő rendelkezés lép:

„(7) Cigaretta esetében a regisztrációs lapon közölt füstadatok értékfeltüntetésének megfelelőségét az MSZ ISO 8243 szabvány szerint kell igazolni.”

**9. §**

A Vhr. 18. §-a helyébe a következő rendelkezés lép:

„18. §(1) A dohánytermék gyártójának, az importálónak, a bejegyzett kereskedőnek és a tároló adóraktár engedélyesének évente március 31-éig be kell nyújtania az agrárpolitikáért felelős miniszter, az élelmiszerlánc-felügyeletért felelős miniszter és az egészségügyért felelős miniszter számára – elektronikus formában – a (2)-(4) bekezdés szerinti listákat (a továbbiakban: listák), amelyek a tárgyévre vonatkozóan tartalmazzák a dohánytermékekben található, valamint a gyártás során felhasznált összes összetevőt és azok mennyiségét. A tárgyév a listák benyújtását megelőző év január 1-jétől december 31. napjáig tart.

(2) A dohánytermék gyártójának, az importálónak, a bejegyzett kereskedőnek és a tároló adóraktár engedélyesének az általa gyártott, forgalomba hozott összes dohánytermék vonatkozásában márkanevenként és típusonként összesített listát kell készítenie a dohánytermékben és a dohányterméken található dohány-adalékanyagokról. A lista a dohány-adalékanyagokat ábécé sorrendben, az egyes összetevők súlyának csökkenő sorrendjében tartalmazza, azok maximális mennyiségét (a termékben előforduló legmagasabb szintet alapul véve) és a funkcióit is meghatározva, a 10. melléklet szerinti formában.

(3) A dohánytermék gyártójának, az importálónak, a bejegyzett kereskedőnek és a tároló adóraktár engedélyesének az általa gyártott, forgalomba hozott összes termék vonatkozásában márkanevenként és típusonként összesített listát kell készítenie a (2) bekezdésben foglaltakon kívüli összetevőkről. A listának tartalmaznia kell az egyes csoportokban található összetevők maximális mennyiségét (a termékben előforduló legmagasabb szintet alapul véve), funkcióit is meghatározva, a 11. melléklet szerinti formában.

(4) A dohánytermék gyártójának, az importálónak, a bejegyzett kereskedőnek és a tároló adóraktár engedélyesének évente március 31-éig az agrárpolitikáért felelős miniszter, az élelmiszerlánc-felügyeletért felelős miniszter és az egészségügyért felelős miniszter számára az általa gyártott, forgalomba hozott egyes termékek vonatkozásában márkanevenként és típusonként listát kell készítenie a dohánytermékben és a dohányterméken található összetevőkről, valamint adatot kell szolgáltatnia a cigarettánkénti kátrány, nikotin, szén-monoxid hozamról – az 5. § (1) bekezdése szerinti kibocsátási szinteket alapul véve –, továbbá az egyéb kibocsátásokkal és azok szintjeivel kapcsolatosan rendelkezésre álló információkról. A listának magyar nyelven tartalmaznia kell minden adatot, információt a 12. melléklet szerinti tartalommal.

(5) A (3) és a (4) bekezdés szerinti listákat a termékben található egyes összetevők súlyának csökkenő sorrendjében kell összeállítani.

(6) A listák benyújtása mellett meg kell indokolni, hogy miért kell az egyes összetevőket az adott dohánytermékekbe elegyíteni, továbbá meg kell adni az összetevők státuszát – beleértve azt, hogy regisztrálták-e –, és típusát. A felsoroláshoz mellékelni kell az összetevőknek az elégetett vagy el nem égetett formáira vonatkozó mindazon toxikológiai adatokat is, amelyek a gyártó, az importáló, a bejegyzett kereskedő és a tároló adóraktár engedélyese rendelkezésére állnak, különös tekintettel azoknak az emberi egészségre gyakorolt hatására, figyelemmel többek között a függőség kialakulásának veszélyére. Cigaretta és a cigarettadohány esetében a gyártónak vagy az importőrnek a felhasznált adalékanyagokat és tulajdonságaikat általánosan ismertető technikai dokumentumot is be kell nyújtaniuk.

(7) A kátrányra, a nikotinra és a szén-monoxidra vonatkozó adatok kivételével a gyártóknak és az importőröknek meg kell adniuk az alkalmazott kibocsátásmérési módszereket. El kell végezniük a fogyasztóvédelemért felelős miniszter által meghatározott vizsgálatokat annak érdekében, hogy értékeljék az összetevőknek az egészségre gyakorolt hatását, figyelembe véve többek között függőséget okozó tulajdonságukat és toxicitásukat.

(8) A gyártóknak és az importőröknek be kell nyújtaniuk a piackutatásra és a különböző fogyasztói csoportok – beleértve a fiatalokat és az aktív dohányosokat – preferenciáira vonatkozó, az összetevőkkel és a kibocsátásokkal kapcsolatos, rendelkezésre álló belső és külső tanulmányokat, valamint az új termékek bevezetése előtt végzett piackutatásaik összefoglalóit. A gyártóknak és az importőröknek az új termékek bevezetése előtt végzett piackutatásaik összefoglalóit, továbbá a hatályba lépést követően készült tanulmányokat, évente március 31-ig kötelesek megküldeni.

(9) A gyártók és az importőrök márkánkénti és típusonkénti bontásban évente március 31-éig jelentést kell benyújtaniuk az értékesítési volumenről (szálanként vagy kg-ban). A tárgyév a listák benyújtását megelőző év január 1-jétől december 31. napjáig tart.

(10) A dohánytermék gyártójának, az importálónak, a bejegyzett kereskedőnek és a tároló adóraktár engedélyesének évente március 31-ig kell benyújtania az agrárpolitikáért felelős miniszter, és az egészségügyért felelős miniszter számára elektronikus formában, magyar nyelven, a (8) és (9) bekezdés szerinti dokumentumokat.

(11) Az agrárpolitikáért felelős miniszter az értékesítési volumenre vonatkozó minden rendelkezésre álló adatot évente augusztus 31-éig megküldi az Európai Bizottság részére.”

**10. §**

A Vhr. a következő 18/A-18/C. §-sal egészül ki:

**„**18/A.§ (1) A dohánytermékek gyártói és importőrei kötelesek bejelenteni, ha új dohánytermékeket kívánnak forgalomba hozni. Az értesítést az agrárpolitikáért felelős miniszter, az élelmiszerlánc-felügyeletért felelős miniszter és az egészségügyért felelős miniszter számára elektronikus formában kell benyújtani, hat hónappal a tervezett forgalomba hozatalt megelőzően. Az értesítéshez mellékelni kell az érintett új dohánytermék részletes leírását és egy használati útmutatót, valamint információkat kell szolgáltatni a termék összetevőiről és kibocsátásairól a 10-12. mellékletben foglaltaknak megfelelően.

(2) Az új dohánytermék-kategóriákról értesítést benyújtó gyártóknak és importőröknek az (1) bekezdésben megjelöltek részére az alábbiakat is be kell nyújtaniuk:

a) a rendelkezésre álló tudományos tanulmányok az új dohánytermék toxicitásáról, függőséget okozó tulajdonságáról és vonzerejéről;

b) a rendelkezésre álló tanulmányok, azok összefoglalói és piackutatások különböző fogyasztói csoportok, köztük a fiatalok és az aktív dohányosok preferenciáiról;

c) egyéb rendelkezésre álló és lényeges információk, ideértve a termék kockázat/haszon elemzését, a dohányzásról való leszokásra, a dohányzás elkezdésére és előre jelzett fogyasztói megítélésre gyakorolt várható hatásait.

(3) Az új dohánytermékek gyártói és importőrei kötelesek az (1) bekezdésben megjelöltek részére benyújtani minden, az (1) bekezdés a)-c) pontjában említett tanulmánnyal vagy egyéb információval kapcsolatos új vagy frissített információt. Az új dohánytermékek gyártói vagy importőrei további vizsgálatokat elvégzésre vagy további információkat benyújtására is kötelezhetőek.

(4) Az e §-ban foglaltak alapján kapott információkat az agrárpolitikáért felelős miniszter megküldi az Európai Bizottságnak.

18/B. **§** (1) A dohányzási célú gyógynövénytermékek gyártóinak és importőreinek be kell nyújtaniuk egy listát a 18/A. § (1) bekezdésében megjelöltek részére az ilyen termékek gyártásában felhasznált valamennyi összetevőről és azok mennyiségéről, márkanevenként és típusonként. A gyártók vagy importőrök kötelesek továbbá tájékoztatni a 18/A. § (1) bekezdésében megjelölt szerveket, ha valamely termék összetétele úgy módosul, hogy az befolyásolja az e § szerint szolgáltatott információkat. Az információkat az új vagy módosított dohányzási célú gyógynövénytermékek forgalomba hozatalát megelőzően kell benyújtani.

(2) Az (1) bekezdésben foglaltak szerint benyújtott információk az agrárpolitikáért felelős miniszter honlapján keresztül nyilvánosak. A nyilvánosságra hozatal során a gazdasági szereplő által megjelölt üzleti titok védelmére tekintettel kell lenni.

18/C. § A dohánytermékek és kapcsolódó termékek gyártói és importőrei hiánytalan és helytálló információk közlésére kötelesek, a meghatározott határidőn belül. A kért információk benyújtásának kötelezettsége elsődlegesen a gyártót terheli, ha a gyártó székhelye az Európai Unió valamely tagállamában található. A kért információk benyújtásának kötelezettsége elsődlegesen az importőrt terheli, ha a gyártó székhelye az Európai Unión kívül, míg az importőr székhelye az Európai Unió valamely tagállamában található. A kért információk benyújtásának kötelezettsége a gyártót és az importőrt közösen terheli, ha mindkettő székhelye az Európai Unión kívül van.”

**11. §**

A Vhr. a következő 21/A. §-sal egészül ki:

„21/A. § (1) A 2016. május 20-a előtt a 2016. május 20-áig hatályos rendelkezésekkel összhangban gyártott vagy szabad kereskedelmi forgalomba helyezett és címkézett dohánytermékek, valamint dohányzási célú gyógynövény-termékek 2017. május 20-áig forgalomba hozhatók.

(2) Mentol ízesítésű dohányt tartalmazó cigaretta és mentol ízesítésű cigarettadohány 2020. május 20-áig forgalmazható, azzal, hogy a mentolos ízesítést a gyártási, vagy csomagolási folyamat során kell a dohánytermékhez hozzáadni, amely részben sem függhet a fogyasztótól – így különösen nem lehet kapszulát alkalmazni a mentolos ízesítés hozzáadásához.

(3) Az egyes egészségügyi és egészségbiztosítási tárgyú kormányrendeletek módosításáról szóló …./2015. (…) Korm. rendelettel(a továbbiakban: MódR.) megállapított 18. § (1) bekezdése szerinti, dohánytermékekben található, valamint a gyártás során felhasznált összetevőkről benyújtandó listákat, valamint a MódR.-rel megállapított 18. § (7) bekezdése szerinti a kibocsátási szintekkel kapcsolatos információkat a 2016. május 20-a előtt már forgalomba hozott termékek esetén 2016. november 20-áig kell benyújtani.

(4) A MódR.-rel megállapított 18. § (8) bekezdése szerinti tanulmányokat, illetve összefoglalókat első alkalommal legkésőbb 2016. augusztus 20-áig kell benyújtaniuk.

(5) A MódR.-rel megállapított 18. § (9) bekezdése szerinti értékesítési volumenről szóló lista első alkalommal való benyújtásának határideje 2017. március 31-e, azzal, hogy első alkalommal 2015. január 1-től kezdődően kell adatot szolgáltatni.

(6) A MódR.-rel megállapított 7. § (1) bekezdés c) pontja 2019. május 20-áig azzal az eltéréssel alkalmazandó, hogy

a) ha az adójegyek, illetve az adózási célú nemzeti azonosító jelek kartonanyagból készült csomagolási egység felső szélén helyezkednek el, a hátsó felületre nyomtatandó kombinált egészségvédő figyelmeztetés elhelyezhető közvetlenül az adójegy, illetve azonosító jel alatt;

b) ha a csomagolási egység puha anyagból készült, a csomag felső széle és a kombinált egészségvédő figyelmeztetés teteje között legfeljebb 13 mm magasságú, téglalap alakú felület maradjon az adójegyek, illetve az adózási célú nemzeti azonosító jelek számára fenntartva.

(7) A 2016. május 19-én dohánytermékek előállításához korábbi engedéllyel használt adalékanyagok esetében a MódR.-rel megállapított 4. § (2) bekezdés szerinti engedélyt 2017. május 20-áig kell kérelmezni.

**12. §**

(1) A Vhr. 23. § (1) bekezdése helyébe a következő rendelkezés lép:

„(1) Ez a rendelet a tagállamoknak a dohánytermékek és kapcsolódó termékek gyártására, kiszerelésére és értékesítésére vonatkozó törvényi, rendeleti és közigazgatási rendelkezései közelítéséről és a 2001/37/EK irányelv hatályon kívül helyezéséről szóló, 2014. április 3-i 2014/40/EU európai parlamenti és tanácsi irányelvnek való megfelelést szolgálja.”

(2) A Vhr. 23. § (2) bekezdés b) pontja helyébe a következő rendelkezés lép:

*(Ez a rendelet)*

*„b)* a 6. mellékletben a 2014/40/EU európai parlamenti és tanácsi irányelv II. mellékletének a dohánytermékeken feltüntetendő képes figyelmeztetéseket tartalmazó képtár létrehozása tekintetében történő módosításáról szóló, 2014. október 10-i 2014/109/EU felhatalmazáson alapuló bizottsági irányelvnek és”

*(a végrehajtásához szükséges rendelkezéseket állapít meg.)*

**13. §**

1. A Vhr. 4. melléklete helyébe az 1. melléklet lép.
2. A Vhr. 12. melléklete a 2. melléklet szerint módosul.

**14. §**

Hatályát veszti a Vhr.

a) 4. § (1) bekezdése

b) 10. §-a,

c) 20. § (3) bekezdése.

d) 2. melléklete.

**15. §**

Ez a rendelet 2016. május 20-án lép hatályba.

**16. §**

Ez a rendeleta tagállamoknak a dohánytermékek és kapcsolódó termékek gyártására, kiszerelésére és értékesítésére vonatkozó törvényi, rendeleti és közigazgatási rendelkezései közelítéséről és a 2001/37/EK irányelv hatályon kívül helyezéséről szóló, 2014. április 3-i 2014/40/EU európai parlamenti és tanácsi irányelvnek való megfelelést szolgálja.

*1. melléklet a …./2015. ( ) Korm. rendelethez*

*„4. melléklet a 39/2013. (II. 14.) Korm. rendelethez*

***Tiltott adalékanyagok***

|  |  |
| --- | --- |
| 1. | 1,2-propilénglikol |
| 2. | 2,6-ditercier-butil-4-metilfenol |
| 3. | 2-fenil-propionaldehid |
| 4. | 2-metil-3-(para-izopropil-fenil)propionaldehid |
| 5. | Acetil-tributil-citrát |
| 6. | Agar-agar |
| 7. | Aktív szén |
| 8. | Alumínium-oxid |
| 9. | Ammónium-acetát |
| 10. | Ammónium-citrát |
| 11. | Ammónium-formiát |
| 12. | Ammónium-hidrogén-karbonát |
| 13. | Ammonium-hidrogén-malát |
| 14. | Ammónium-hidroxid |
| 15. | Ammónium-karbamát |
| 16. | Ammónium-klorid |
| 17. | Ammónium-laktát |
| 18. | Ammónium-malát |
| 19. | Ammónium-szukcinát |
| 20. | Ammónium-szulfamát |
| 21. | Ammónium-tartarát |
| 22. | Antrakinonkék |
| 23. | Arabmézga (E414) |
| 24. | Aranybronz (réz) |
| 25. | Bázikus kék 26 |
| 26. | Borostyánkősav (E 363) |
| 27. | Brillantkék |
| 28 | Dehidro-mentho-furolakton |
| 29. | Di-2-etil-hexil-adipát |
| 30. | Dialdehid-keményítő |
| 31. | Diammónium-hidrogénfoszfát |
| 32. | Diammónium-karbonát |
| 33. | Diammónium-malát |
| 34. | Diammónium-szukcinát |
| 35. | Dibutil-ftalát |
| 36. | D-szorbit |
| 37. | Édesgyökér és kivonatai |
| 38. | Etilalkohol |
| 39. | Etilcitrátok (trietilcitrát E 1505) |
| 40. | Fenol-formaldehiddel módosított kolofónium |
| 41. | Folyékony paraffin |
| 42. | Fűszerek és gyógynövények |
| 43. | Galaktóz |
| 44. | Glioxál |
| 45. | Guarmag liszt (E 412) |
| 46. | Gyümölcsök, beleértve az azokból készült gyümölcsleveket, gyümölcskoncentrátumokat, gyümölcsszörpöket és szárított gyümölcsöket |
| 47. | Hangyasav (E 236) |
| 48. | Hidrolizált kukorica- és búzakeményítő |
| 49. | Hidroxipropil-keményítő (E 1440) |
| 50. | Izopropilalkohol |
| 51. | Juharszörp |
| 52. | Kakaó és kakótermékek |
| 53. | Kalcium-karbonát (E 170) |
| 54. | Karbamid (E 927b) |
| 55. | Karboximetil-keményítő |
| 56. | Kárminvörös |
| 57. | Karragenát (ír zuzmó kivonat) (E 407) |
| 58. | Kávé |
| 59. | Keményítő |
| 60. | Keményítőfoszfátok |
| 61. | Kocsonyásított keményítők |
| 62. | Koffein |
| 63. | Krizein S |
| 64. | Kumarinmentesített tonkabab |
| 65. | Laktóz |
| 66. | Maltóz |
| 67. | Mannánok, módosított mannánok |
| 68. | Mannóz |
| 69. | Melasz |
| 70. | Metilibolya |
| 71. | Méz |
| 72. | Monoammónium-foszfát |
| 73. | Nátrium-szilikát |
| 74. | Növényi aktív szén |
| 75. | Oldószervörös 1 |
| 76. | Oxidált keményítő |
| 77. | Parffinolaj |
| 78. | Pektinek |
| 79. | Polietilén-glikol (E 1251) |
| 80. | Ponszo 4R |
| 81. | Redukált glükózszirup |
| 82. | Riboflavin-5-foszfát |
| 83. | Savval hidrolizált keményítő |
| 84. | Szacharóz-okta-acetát |
| 85. | Szaharin (E 954) |
| 86. | Szentjánoskenyérmag liszt (E 410) |
| 87. | Szilikagél (E 551) |
| 88. | Szudánkék 11 |
| 89. | Talkum (E 553b) |
| 90. | Tartrazin |
| 91. | Taurin |
| 92. | Tea |
| 93. | Theobromin |
| 94. | Titán-dioxid (E 171) |
| 95. | Trietilcitrát (E 1505) |
| 96. | Vas-oxid (Fe3O4) |
| 97. | Xantán (E 415) |

*2. melléklet a …./2015. ( ) Korm. rendelethez*

A Vhr. 12. melléklete a következő 3. ponttal egészül ki:

*„*3. Az egyéb kibocsátásokkal és azok szintjeivel kapcsolatosan rendelkezésre álló információk:”